<classify> TAASISI ya Kuzuia na Kupambana na Rushwa Takukuru imejipanga kutekeleza mikakati mbalimbali ya kukomesha vitendo vya rushwa nchini.Miongoni mwa mikakati hiyo ni kuanzishwa kwa ofisi maalumu ya kuchunguza mwenendo wa maofisa wa taasisi hiyo ili kubaini kama wanazingatia maadili ya kazi yao au la.Aidha, taasisi hiyo imeeleza kufurahishwa na Maboresho yaliyofanywa hivi karibuni na Bunge katika Sheria ya Kuzuia na Kupambana na Rushwa Namba 11 ya Mwaka 2007 kwamba yametoa urahisi wa kuwashughulikia wala rushwa.Hayo yamebainika jijini Dar es Salaam katika kikao cha pamoja baina ya uongozi wa juu wa Takukuru na wamiliki na wahariri wa vyombo mbalimbali vya habari nchini uliofanyika katika Makao Makuu ya taasisi hiyo.Akizungumzia kuanzishwa kwa ofisi maalumu ya kuchunguzana; Kaimu Mkurugenzi Mkuu wa Takukuru, Brigedia Jenerali John Mbungo alisema;Hivi sasa tunafanyiana ushushushu sisi kwa sisi... yaani kila mtu ndani ya Takukuru ana shushushu wake.Brigedia Jenerali Mbungo alisema hatua hiyo imefikiwa baada ya kubaini kuwa baadhi ya maofisa wa Takukuru wamekuwa wakibadili tabia na kuanza kujihusisha na vitendo viovu baada ya kuajiriwa.Alisema pamoja na Takukuru kuwa moja ya taasisi ambazo hufanya uchunguzi wa kina wa mtu anayeomba ajira kabla ya kumuajiri, lakini baadhi ya watumishi hubadilika na kuanza kujihusisha na rushwa na vitendo vingine viouvu wakiwa tayari ndani ya taasisi.Katika suala hili hatutaki mchezo hata kidogo na ndio maana mnaona tunawachukulia hatua hadi viongozi wa juu kabisa wa taasisi wanapobainika kwenda kinyume na maadili, wapo Wakurugenzi ambao tumewaondoa na wengine wapo mahakamani, alisema.Katika hatua nyingine akizungumzia Maboresho yaliyofanywa na Bunge katika Mkutano wa 16 wa Bunge uliomalizika hivi karibuni kwa Sheria ya Rushwa, Mkurugenzi wa Huduma za Kisheria wa Takukuru, John Barasa alisema hatua hiyo imepokelewa kwa furaha na Takukuru na Ofisi ya Mkurugenzi wa Mashitaka DPP.Alisema kimsingi marekebisho ya sheria hiyo yamewezesha sasa DPP kukaimisha mamlaka yake ya kutoa vibali vya kuruhusu kesi za rushwa kupelekwa mahakamani kwa Naibu Mwendesha Mashitaka na kwa wakurugenzi wa mikoa na wilaya.Sasa baadhi ya kesi si lazima zifike kwa DPP zinaweza kutolewa vibali hata huko zilipo mfano kwenye ngazi ya wilaya au mikoa na hatua hiyo itawezesha kesi za rushwa kushughulikiwa kirahisi zaidi, alisema Barasa.Marekebisho ya sheria hiyo yaliwasilishwa bungeni kwa mara ya pili na Mwanasheria Mkuu wa Serikali Profesa Adelardus Kilangi Septemba 5, mwaka huu na Bunge kupitisha kuwa sheria kamili na tayari sheria hiyo imesainiwa na Rais John Magufuli tangu Septemba 19, mwaka huu.Katika hatua nyingine, Takukuru imetangaza kuanza utafiti wa suala la rushwa ya ngono katika taasisi za elimu ya juu nchini ili kushauri mamlaka husika kuchukua hatua kuzuia vitendo hivyo.Kumekuwapo na kilio cha muda mrefu kutoka kwa jamii kuhusu kuongezeka kwa vitendo vya rushwa ya ngono katika maeneo ya kazi, vyuo vya elimu ya juu na biashara, na hivi karibuni kulisikia kilio kutoka kwa mmoja wa wahadhiri wa Chuo Kikuu cha Dar es Salaam UDSM Sehemu ya Mlimani akilalamikia kukithiri kwa vitendo hivyo.Kutokana na sababu hiyo na nyinginezo, Takukuru imetangaza kuanza utafiti kuanzia baadaye mwezi huu au mapema mwezi ujao kuhusu vitendo hivyo na kwa kuanzia wataanzia na taasisi za elimu ya juu.Mkurugenzi wa Uzuiaji Rushwa katika Takukuru, Sabina Seja alisema kati ya Oktoba na Desemba mwaka huu watafanya utafiti kuhusu suala la rushwa ya ngono katika vyuo vikuu kuona visababishi vyake, namna linavyofanyika na mbinu zinazotumika ili kuja na ushauri kwa mamlaka husika juu ya kukabiliana na tatizo hilo linaloonekana kuigusa jamii siku hadi siku.Tutaendesha utafiti huu kati ya Oktoba na Desemba mwaka huu kujua namna, visababishi na mbinu zinazotumika katika suala hili, na kutoa ushauri kwa mamlaka husika katika kukabiliana nalo, alisema.Mkurugenzi wa Intelijensia, Emmanuel Kyabo alieleza kuwa suala la rushwa ya ngono lina utu ndani yake, hivyo kutoa taarifa imekuwa ni shida.Hata hivyo, Kyabo aliongeza Takukuru tuko, tumejipanga, tukiweka mtego wetu unanasa tu, waje tu.Akifafanua zaidi suala hilo, Kaimu Mkurugenzi wa Uchunguzi, Kassim Ephrem aliwataka wananchi wawe jasiri na watoe taarifa na wafike kwao kwani kuna watu maalumu wamewekwa kuwasikiliza na baada ya hapo uchunguzi unafanywa licha ya kukiri kuwa suala hilo la rushwa ya ngono linachanganya.Akifafanua kuhusu rushwa kufundishwa mashuleni, Mkurugenzi wa Uzuiaji Rushwa, Seja alisema tayari kuna mitaala ya darasa la tatu hadi la sita katika shule za msingi inafundisha kuhusu uadilifu na rushwa, na kwamba majadiliano yanaendelea na mamlaka husika ili masomo hayo yafundishwe sekondari na vyuo vikuu.Aidha, Kaimu Mkurugenzi Mkuu Mbungo alizungumzia Mkakati wa Tatu wa Kupambana na Rushwa Tanzania ambao utaanza kutekelezwa hivi karibuni huku ukiwajumuisha wadau wote katika kukabiliana na tatizo hilo.Alisema kila mmoja kwa nafasi yake ashiriki katika vita dhidi ya rushwa, na kuvipongeza vyombo vya habari nchini kwa mchango mkubwa katika kuhakikisha rushwa inatokomezwa.Akizungumzia Uchaguzi wa Serikali za Mitaa baadaye mwezi ujao na Uchaguzi Mkuu wa mwakani, Kaimu Mkurugenzi Mkuu huyo wa Takukuru alisema wamejipanga vizuri na tayari ofisi za mikoa na wilaya kote nchini, zimepewa maelekezo na zinaendelea kutoa elimu kwa wapigakura kuhusu umuhimu wa uchaguzi huo.Alisema wanafahamu kuwa kuna mabadiliko katika matumizi ya rushwa katika chaguzi ikiwamo kutumia teknolojia ya habari na mawasiliano badala ya ugawaji wa fedha kwa njia ya bahasha kama zamani, hivyo wamejipanga kuwashughulikia watoa rushwa wote kwa mbinu zozote.Aidha, imebainika Takukuru imekuwa ikishinda kesi za rushwa inazopeleka mahakamani takwimu zikionesha kiwango cha kifungo wa washitakiwa kimeongezeka kutoka asilimia 40 mwaka 2017 hadi kufikia asilimia 60 sasa.Wakati huo huo, Takukuru Mkoa wa Ilala imesema inakamilisha uchunguzi wa mradi wa ujenzi wa machinjio ya kisasa ya Vingunguti na mradi wa ujenzi wa Soko la Kisutu kubaini kama kuna viashiria vya rushwa. Ujenzi wa Machinjio ya Vingunguti unaogharimu Sh bilioni 12 na Soko la Kisutu, katika siku za karibuni viongozi mbalimbali wa Mkoa wa Dar es Salaam wametembelea na kulalamikia kusuasua kwa ujenzi wa miradi hiyo.Kamanda wa Takukuru Mkoa wa Ilala, Christopher Myava alisema jana kuwa pia wanachunguza mradi wa ujenzi wa jengo la utawala na maabara katika Shule ya Sekondari ya Juhudi unaogharimu Sh milioni 150.Myava alisema miradi hiyo itaendelea kufanyiwa kazi katika miezi ijayo ili kuangalia thamani ya fedha za umma zilizotumika kulingana na ujenzi unavyofanywa na ikiwa kuna viashiria vya rushwa ili kuchukua hatua.Aidha, alisema katika miezi mitatu iliyopita, wamefungua kesi mpya sita mahakamani zinazohusu watuhumiwa saba waliojihusisha na rushwa huku wakiendelea kufanya uchunguzi wa tuhuma katika majalada ya uchunguzi 21.  <topic>: kitaifa 